Ondersoek na bloed in gastehuis eers gestaakYolandi Botes. Die polisie in Gauteng het sy ondersoek na die bloed wat in Mei vanjaar in ŉ gastehuis aan die Oos-Rand gekry is, tydelik gestaak nadat vasgestel is dat die bloed nie dié van die vermoorde Yolandi Botes (35) is nie. Kapt. Mavela Masondo, het Saterdagoggend aan Maroela Media bevestig dat die bloedmonsters wat vroeër vir DNS-ontleding in ’n kamer van die Oceanic Lodge-gastehuis in Kemptonpark geneem is, nie ooreenstem met dié van Botes nie. Maroela Media het vroeër vandeesweek berig die bloed is volgens die polisie se DNS-uitslag dié van ’n onbekende manlike persoon. “Die ondersoek [na die bebloede gastehuiskamer] sal tydelik gesluit word terwyl die ondersoek na die moord in die Vrystaat sal voortgaan,” het Masondo vanoggend gesê. Botes se ontbinde liggaam is op 4 Mei digby die Vaal-vakansieoord by Villiers in die Vrystaat gevind. Sy is op 26 April omstreeks 06:30 die laaste keer by die OR Tambo-lughawe gesien toe ŉ Uber-bestuurder haar opgelaai het. Sy was glo onderweg na Brakpan om vir haar kinders te gaan kuier. Die polisie het ŉ dag voor Botes se liggaam in die Vrystaat gevind is, bloed in een van die kamers by die Oceanic Lodge-gastehuis in Kemptonweg, naby die lughawe, ontdek. Daar was ook bloed op die bed, op die vloer, asook in die wasbak en stort in die badkamer. ŉ Mes was ook in die kamer gevind. Odette van Staden, spesialisondersoeker van die private speurder Mike Bolhuis, wat deur Botes se familie aangestel is om haar dood te ondersoek, het die DNS-uitslag vandeesweek as ’n deurbraak bestempel aangesien die gastehuis nou by die ondersoek uitgeskakel kan word.